Fire ponyer mistede torsdag morgen livet, da en bilist kørte ind i dem på Terndrupvej fire kilometer nord for Hadsund.

Bilisten havde ikke en chance for at undgå påkørslen, da ponyerne pludselig stod på vejbanen, efter de var sluppet ud af deres indhegning. Bilisten slap mirakuløst med knubs efter sammenstøddet, mens hans bil blev totalskadet. Påkørslen skete kort før klokken 5 torsdag morgen og bare fem minutter før, politiet nåede frem til stedet. Ordensmagten var nemlig kort forinden blevet alarmeret af en anden bilist, der havde observeret, at op mod 15 ponyer gik løst rundt på Terndrupvej til fare for dem selv og andre. Vagtchefen oplyser, at der var tåget på stedet, hvorfor det kan være medvirkende til, at bilisten ikke kunne nå at reagere i tide. Der var i alt 11 ponyer på vejbanen, syv af dem blev tidligt torsdag morgen indfanget igen, mens fire blev dræbt ved ulykken. Ejeren af hestene er erstatningspligtig, og ud over en regning på skaderne kommer der også en bøde for ikke at have sørget for korrekt indhegning af hestene.